**FC KTP** on kotkalainen jalkapalloseura, joka pelaa kaudella 2024 Ykkösliigassa. KTP pelaa kotiottelunsa Arto Tolsa Areenalla, ja seuran tunnusvärit ovat vihreä ja valkoinen.

Seura toimi vuoteen 2013 saakka nimellä FC KooTeePee. Joulukuussa 2013 se lyhensi nimensä nykyiseen muotoonsa solmittuaan sopimuksen Kotkan Työväen Palloilijoiden kanssa, josta se alun perin oli erkautunut.

Historia
--------

### FC KooTeePee

FC KTP:n historia liittyy vuonna 1927 perustettuun Kotkan Työväen Palloilijoihin. KTP nousi kauden 1998 päätteeksi Olli-Pekka Smalin johdolla Veikkausliigaan ja liigatoimintaa varten perustettiin osakeyhtiö Kotkan TP. Kotkan TP pelasi kausina 1999–2000 Veikkausliigassa, mutta putosi toisena liigakautenaan Ykköseen ajautuen lopulta konkurssiin. Valmentajana toimi Hannu Touru ja osakeyhtiön toimitusjohtajana Jukka Vakkila. Kotkan TP:n reservijoukkueeksi perustettiin vuonna 1999 FC KooTeePee, joka toimi Kotkan TP:n reservijoukkueena kauteen 2000. 

FC KTP nousi kaudella 2000 Kolmosesta Kakkoseen ja erosi omaksi seurakseen Kotkan TP:n toiminnan loputtua. Kakkosen kaudeksi 2001 useat Kotkan TP:ssä pelanneet liigapelaajat siirtyivät seuraan ja se nousi Pasi Rautiaisen valmentamana Ykköseen häviämättä ainuttakaan ottelua. Kaudella 2002 seura nousi Ismo Liuksen valmentamana liigaan. Joukkueen valmentajaksi Veikkausliigaan kaudelle 2003 palkattiin Steven Polack, jonka korvasi kauden lopulla Janne Hyppönen. Kaudella 2003 KooTeePee sijoittui sarjassa sijalle 13 ja joutui karsimaan sarjapaikastaan Ykkösessä toiseksi sijoittuneen RoPS:in kanssa. KooTeePee hävisi kaksiosaisen karsinnan maalierolla ja putosi Ykköseen. Ennen kauden 2004 alkua FC Jokerit kuitenkin ilmoitti luopuvansa sarjapaikastaan, jolloin paikka myönnettiin liigakarsinnassa hävinneelle KooTeePeelle, joka näin palasi heti Veikkausliigaan. Hyppönen toimi joukkueen valmentajana kauteen 2006 saakka. Kaudella 2007 päävalmentaja oli Vesa Tauriainen ja kaudella 2008 Tommi Kautonen, jolloin joukkue sijoittui sarjassa sijalle 14 ja putosi suoraan Ykköseen. 

Ykköseen kaudelle 2009 valmentajaksi tuli Simo Marttila, joka kuitenkin luopui kauden loppupuolella tehtävästään. Päävalmentajana toimi loppukauden Jari-Pekka Gummerus, joka on toiminut aikaisemmin myös FC KooTeePeen kakkosvalmentajana Janne Hyppösen, Vesa Tauriaisen ja Tommi Kautosen aikana. Kaudeksi 2010 Hyppönen palasi päävalmentajaksi ja jatkoi kauteen 2012 saakka.

### FC KTP

FC KTP – Ilves heinäkuussa 2014.
Joulukuussa 2013 FC KooTeePee ja Kotkan Työväen Palloilijat solmivat yhteistyösopimuksen, jonka myötä FC KooTeePee lyhensi nimensä FC KTP:ksi ja liittyi jäsenseuraksi Kotkan Työväen Palloilijoiden alaisuuteen. Samalla Kakkosessa pelannut Kotkan Työväen Palloilijat luopui sarjapaikastaan ja siirsi jalkapallotoimintansa FC KTP:n alaisuuteen, joka otti Kotkan Työväen Palloilijoiden logon käyttöönsä. Nimitystä FC KTP käytetään virallisissa asioissa, esimerkiksi seuran hallituksen tiedotteissa. Edustusjoukkueesta käytetään nimitystä KTP.

KTP sijoittui Ykkösessä kaudella 2014 toiseksi. Joukkue nousi kuitenkin täydennysmenettelyllä Veikkausliigaan kaudeksi 2015, koska FC Hongalle ei myönnetty liigalisenssiä.

Alkukesästä 2015 FC KTP muutti visuaalista ilmettään ja brändiään, minkä myötä myös seuran logoa hieman muutettiin. Uudessa logossa oli neljä vihreää pystyraitaa aiemman viiden sijaan. Muutos otettiin seuran kannattajien keskuudessa ristiriitaisesti vastaan. Seuran uudessa brändissä puolestaan korostettiin "ahtaajameininkiä".

KTP:n Veikkausliiga-kausi 2015 päättyi sarjasta putoamiseen, kun se hävisi liigakarsinnassa PK-35 Vantaalle yhteismaalein 2–3. Kauden 2016 päätteeksi KTP putosi Kakkoseen. Päävalmentajana toimi kausina 2013–2016 Sami Ristilä, jonka korvasi kesäkuussa 2016 Ossi Virta.

Kakkosen kaudella 2017 KTP voitti A-lohkon, mutta hävisi kaksiosaisessa nousukarsinnassa C-lohkon voittajalle AC Kajaanille yhteismaalein 3–6. Seuralle kuitenkin lopulta myönnettiin paikka Ykköseen, kun Oulun Palloseura ei täyttänyt lisenssin ehtoja. Kaudella 2018 seura sijoittui Ykkösessä Jari-Pekka Gummeruksen valmentamana seitsemänneksi. Kaudeksi 2019 seuran valmentajaksi palkattiin virolainen Argo Arbeiter, joka oli pelannut Kotkan TP:n joukkueessa Veikkausliigassa kausina 1999 ja 2000. KTP sijoittui kaudella 2019 neljänneksi. Kaudella 2020 KTP sijoittui Ykkösessä Arbeiterin valmentamana toiseksi ja voitti liigakarsinnan Turun Palloseuraa vastaan yhteistuloksella 1–1 vierasmaalisäännön perusteella nousten Veikkausliigaan. Veikkausliigan kaudella 2021 KTP jäi viimeiseksi ja putosi suoraan Ykköseen. Kauden 2022 päätteeksi KTP voitti Ykkösen runkosarjan ja nousi siten suoraan Veikkausliigaan kaudeksi 2023, mutta jäi jälleen viimeiseksi ja putosi suoraan Ykkösliigaan.

Värit ja logot
--------------

* KTP:n nykyinen logo.KTP:n nykyinen logo.
* KTP:n vanha logo.KTP:n vanha logo.
* FC KooTeePeen logona toiminut Kotkanpoika.FC KooTeePeen logona toiminut Kotkanpoika.

Pelaajat ja valmentajat
-----------------------

### Nykyinen joukkue

Arto Tolsa Areena
*Tilanne 15. marraskuuta 2023.*

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Nro | Paikka | Pelaaja |
| --- | --- | --- |
|  | M | Suomi | Rasmus Leislahti |
|  | M | Suomi | Matias Niemelä |
|  | M | Ukraina | Maksym Zhuk |
|  | P | Suomi | Valtteri Vesiaho |
|  | P | Suomi | Juho Lehtiranta |
|  | P | Suomi | Matias Paavola |
|  | P | Suomi | Nikolas Talo |
|  | P | Kamerun | Tabi Manga |
|  | K | Suomi | Joni Mäkelä |

 |  | 

| Nro | Paikka | Pelaaja |
| --- | --- | --- |
|  | K | Suomi | Johannes Laaksonen |
|  | K | Suomi | Anttoni Huttunen |
|  | K | Suomi | Matias Lindfors |
|  | K | Suomi | Eelis Silvo |
|  | H | Suomi | Aleksi Tarvonen |
|  | H | Suomi | Santeri Stenius |
|  | H | Suomi | Aapo Hyppönen |
|  | H | Australia | Alen Harbas |

 |

### Valmentajat

* Päävalmentaja: Jonas Nyholm
* Valmentaja: Christian Sund

### Entiset valmentajat

* Pasi Rautiainen, 2001
* Ismo Lius, 2002
* Steven Polack, 2003
* Janne Hyppönen, 2003–2006
* Vesa Tauriainen, 2007
* Tommi Kautonen, 2008
* Simo Marttila, 2009
* Jari-Pekka Gummerus, 2009
* Janne Hyppönen, 2010–2012
* Sami Ristilä, 2013–2016
* Ossi Virta, 2016
* Jari Rantanen, 2017
* Jari-Pekka Gummerus, 2018
* Argo Arbeiter, 2019–2021
* Gabriel Garcia Xatart, 2021
* Teemu Kankkunen, 2021
* Jussi Leppälahti, 2022–2023
* Juha Malinen, 2023

Tilastot
--------

### Sarjasijoitukset

| Kausi | Sarja | Sija | O | V | T | H | TM – PM | P |
| --- | --- | --- | --- | --- | --- | --- | --- | --- |
| 2001 | Kakkonen (itälohko) | **1.** | 22 | 17 | 5 | 0 | 87 – 11 | 56 |
| 2002 | Ykkönen (etelälohko) | **1.** | 16 | 12 | 2 | 2 | 36 – 10 | 38 |
| Karsintasarja | **6.** | 7 | 2 | 2 | 3 | 8 – 11 | 9 |
| 2003 | Veikkausliiga | **13.** | 26 | 6 | 4 | 16 | 28 – 53 | 22 |
| 2004 | Veikkausliiga | **9.** | 26 | 8 | 8 | 10 | 28 – 28 | 32 |
| 2005 | Veikkausliiga | **8.** | 26 | 9 | 6 | 11 | 35 – 42 | 33 |
| 2006 | Veikkausliiga | **11.** | 24 | 8 | 3 | 13 | 26 – 44 | 27 |
| 2007 | Veikkausliiga | **12.** | 26 | 7 | 5 | 14 | 27 – 38 | 26 |
| 2008 | Veikkausliiga | **14.** | 26 | 1 | 5 | 20 | 14 – 57 | 8 |
| 2009 | Ykkönen | **5.** | 26 | 11 | 6 | 9 | 23 – 21 | 39 |
| 2010 | Ykkönen | **7.** | 26 | 10 | 5 | 11 | 28 – 24 | 35 |
| 2011 | Ykkönen | **6.** | 24 | 13 | 2 | 9 | 37 – 26 | 41 |
| 2012 | Ykkönen | **7.** | 27 | 10 | 5 | 12 | 30 – 33 | 35 |
| 2013 | Ykkönen | **3.** | 27 | 12 | 9 | 6 | 35 – 29 | 45 |
| 2014 | Ykkönen | **2.** | 27 | 15 | 5 | 7 | 57 – 33 | 50 |
| 2015 | Veikkausliiga | **11.** | 33 | 7 | 11 | 15 | 27 – 44 | 32 |
| 2016 | Ykkönen | **9.** | 27 | 6 | 10 | 11 | 47 – 50 | 28 |
| 2017 | Kakkonen (A-lohko) | **1.** | 22 | 14 | 6 | 2 | 55 – 16 | 48 |
| 2018 | Ykkönen | **7.** | 27 | 7 | 8 | 12 | 29 – 40 | 29 |
| 2019 | Ykkönen | **4.** | 27 | 13 | 3 | 11 | 46 – 44 | 42 |
| 2020 | Ykkönen | **2.** | 22 | 14 | 5 | 3 | 51 – 23 | 47 |
| 2021 | Veikkausliiga | **12.** | 27 | 2 | 5 | 20 | 25 – 58 | 11 |
| 2022 | Ykkönen | **1.** | 27 | 17 | 4 | 6 | 60 – 28 | 55 |
| 2023 | Veikkausliiga | **12.** | 27 | 5 | 5 | 17 | 21 – 44 | 20 |
| 2024 | Ykkösliiga |  |  |  |  |  | – |  |

### Saavutukset ja ennätykset

*Tilanne kauden 2008 jälkeen.*
* Paras sijoitus Veikkausliigassa: kahdeksas, kaudella 2005
* Eniten otteluita Veikkausliigassa: Vesa Helenius, 152
* Eniten maaleja Veikkausliigassa: Kim Liljeqvist, 27
* Eniten maaleja yhdellä kaudella Veikkausliigassa: Gábor Szilágyi, 13 kaudella 2003
* Kotiottelun yleisöennätys: 4 215 katsojaa ottelussa Tornion Palloa vastaan kaudella 2004

Lähteet
-------

1. ↑  Yhdistysnetti Patentti- ja rekisterihallitus. Viitattu 6.1.2014.
2. ↑  Nyt se on varmaa: KooTeePee ja KTP yhteen  9.12.2013. Kymen Sanomat.  Arkistoitu 7.10.2014. Viitattu 9.12.2013.
3. ↑  FC KTP vai KTP? Kotkan Työväen Palloilijat.  Arkistoitu 3.1.2014. Viitattu 3.1.2014.
4. ↑  KTP sai liigapaikan *Yle - Urheilu*.  22.12.2014. Viitattu 23.12.2014.
5. ↑  Kykkänen, Valtteri: KTP poisti logostaan pystyraidan – kannattajat raivostuivat: "En osta yhtäkään fanituotetta" *Yle-Urheilu*.  1.6.2015. Viitattu 26.7.2015.
6. ↑  Laitinen, Ilkka: PK-35 Vantaa nousee Veikkausliigaan  31.10.2015. Iltalehti. Viitattu 1.11.2015.
7. ↑  Sipiläinen, Kalle: Kakkosen lohkojako: KTP:llä monta Kaakkois-Suomen "paikallisottelua"  28.10.2016. Kymen Sanomat.  Arkistoitu 18.2.2017. Viitattu 18.2.2017.
8. ↑  Sami Ristilästä uusi päävalmentaja FC KooTeePee.  Arkistoitu 3.12.2013. Viitattu 8.11.2012.
9. ↑  Ossi Virta Ristilän potkuista: "Valitettavaa, mutta innolla tartun haasteeseen" *Kymen Sanomat*.  30.6.2016.  Arkistoitu 22.8.2016. Viitattu 9.8.2016.
10. ↑  AC Kajaani juhlii nousua Ykköseen *Kainuunsanomat.fi*.  14.10.2017. Kainuun Sanomat.  Arkistoitu 11.1.2018. Viitattu 11.1.2018.
11. ↑  KTP marssi nousukarsintaan *Fcktp.fi*. FC KTP. Viitattu 11.1.2018.
12. ↑  Lehtoranta, Jukka: KTP nousee Ykköseen – Oulun Palloseura jäi ilman lisenssiä *Kymensanomat.fi*.  10.1.2018. Kymen Sanomat. Viitattu 11.1.2018.
13. ↑  KTP nousi dramaattisesti Veikkausliigaan viiden vuoden tauon jälkeen *yle.fi*.  14.11.2020. Viitattu 18.11.2020.
14. ↑  Katsaus pelaajasopimustilanteeseen KTP. Viitattu 15.11.2023.
15. ↑  Kakkonen *Palloliitt.fi*. Suomen Palloliitto.  Arkistoitu 23.3.2019. Viitattu 12.1.2018.
16. ↑  Pietarinen, Heikki: Finland - List of League Second Level Tables RSSSF. Viitattu 14.2.2020. (englanniksi)
17. ↑  Seuraennätykset Veikkausliiga. Viitattu 1.3.2009.

Aiheesta muualla
----------------

* FC KTP:n virallinen sivusto